**VEDTEKTER FOR NÆRINGSFONDET I FLAKSTAD KOMMUNE**

**INNLEDNING**

Flakstad kommunes næringsfond er underlagt forskrift for distrikts- og regionalpolitiske virkemidler som er fastsatt av Kommunal- og moderniseringsdepartementet 23. mai 2018. Denne forskriften er overstyrende.

**§1 FONDETS PRIORITERTE INNSATSOMRÅDER:**

Formålet med midlene er å bidra til kompetanseheving, omstilling, nyetablering, innovasjon og nyskaping i Flakstad kommune. Bedriftsrettede tiltak med formål å utvikle arbeidsplasser og bidra til verdiskaping, samt næringsrettede tiltak som bidrar til økt bolyst, attraktivitet og rekruttering, prioriteres.

Kommuneplanens samfunnsdel med fokusområdene bolyst og tiltrekningskraft, bærekraft, verdiskaping på hav og land. Kompetanse, omdømme og rekruttering som strategiske innsatsfaktorer, legges til grunn for behandling av søknadene til næringsfondet.

**§2 KOMMUNAL BEHANDLING:**

Formannskapet i Flakstad kommune er fondsstyre for det kommunale næringsfondet. Søknadsfristen er løpende.

Søknader saksbehandles av rådmannen. Rådmannen gir innstilling til formannskapet i Flakstad kommune, som fatter vedtak i saken.

Unntaket er søknader som åpenbart faller utenfor retningslinjene og søkekriteriene. Disse kan avvises av rådmannen.

**§3 SØKNADSKRITERIER**

Næringsfondet kan nyttes til mindre tiltak og prosjekter med det formål å fremme næringsutviklingsarbeidet gjennom kommunal tilrettelegging og støtte til etablering og videreutvikling av eksisterende bedrifter.

Samarbeidsprosjekter som kommer flere næringsaktører og bransjer til gode vil prioriteres.

Følgende kriterier gjelder:

• Søknader til næringsfondet i Flakstad kommune skal fremmes gjennom det elektroniske søknadssystemet www.regionalforvaltning.no. Det gis ikke anledning til å levere inn søknader utenfor dette systemet.

• Tilskudd gis for et år av gangen, selv om prosjektet/tiltaket har lengre varighet.

• Samlet tilskudd fra næringsfondet skal som hovedregel ikke overstige 50 prosent av prosjektets kapitalbehov, og det skal aldri overstige 75 prosent.

• Søker må selv bidra med egne midler, egeninnsats, eller en kombinasjon av disse to.

• Søker må være registrert i foretaksregisteret eller enhetsregisteret, med adresse og næringsvirksomhet i Flakstad kommune.

• Mangelfulle søknader eller søknader som faller utenfor kriteriene kan ikke påregnes å bli behandlet og/eller prioritert.

**§4 FØLGENDE KAN IKKE STØTTES:**

• Tilskuddet skal ikke gå til å dekke ordinære driftskostnader.

• Tilskuddet skal ikke gå til innskudd av aksjekapital eller lån, samt gjeldssanering.

• Investeringer i og ordinær drift av fylkeskommunal eller kommunal tjenesteproduksjon og bedrifter.

• Fysiske investeringer som for eksempel veibygging (riks-, fylkes- og kommunale veier), generell energiutbygging og offentlige bygg.

• Utgifter som har karakter av årlig driftsstøtte, eksempelvis regionråd, destinasjonsselskap eller andre samarbeidsselskap.

**§5 VILKÅR FOR UTBETALING AV TILSKUDD:**

Utbetaling skjer etter anmodning fra søker. Anmodning om utbetaling gjøres i likhet med søknaden fra det elektroniske søknadssenteret www.regionalforvaltning.no og skal inneholde:

• Sluttrapport for prosjektet/tiltaket.

• Spesifisert regnskap som skal kunne sammenlignes med kostnadsoverslaget i søknaden.

Kvitteringer og egeninnsatsskjema sendes med. Egeninnsats har en timesats på kr 400 som indeksreguleres årlig.

• Tilsagn på kr 100 000 eller mer krever attestasjon fra enten revisor, regnskapsfører eller egenerklæring fra selskapet.

• Skatteattest for virksomheten.

**For øvrig gjelder følgende vilkår for utbetaling:**

• Tilskuddsmidlene utbetales primært etterskuddsvis, men kan likevel delvis utbetales etter hvert som tilskuddsmottakeren dokumenterer framdriften i prosjektet. Minst 25 prosent av tilskuddet skal holdes tilbake til prosjektet er avsluttet og tiltakene gjennomført.

• Tilsagn står ved lag i 12 måneder fra vedtaksdato, og bortfaller hvis tilskuddet ikke er anmodet utbetalt i løpet av denne tiden.

• Eventuelle utestående krav til Flakstad kommune kan bli motregnet.

Støtten gis som bagatellmessig støtte i henhold til statsstøttereglene i EØS-avtalen. Støtten er fastsatt ut fra forutsetning om at bedriften ikke har mottatt samlet bagatellmessig støtte de siste 3 år som overskrider fastsatt grense på 200 000 Euro, inklusive støtten som gis i dette tilsagn. Dersom det motsatte skulle være tilfelle plikter bedriften å ta opp forholdet med kommunen umiddelbart.

Bedriften plikter også å oppgi støttebeløpet ved søknad om annen bagatellmessig støtte i løpet av den påfølgende treårsperioden etter støttetildelingen.

**§6 VEDTEKTSENDRINGER**

Endringer av vedtektene skal vedtas av kommunestyret etter fremlegg fra fondsstyret. Kommunestyret eller kommuneadministrasjonen kan be fondsstyret igangsette revidering/endring av vedtektene når dette vurderes som nødvendig